բ) Երկրորդ խումբը կազմում են ԳԵԸԺԽԿՀ ձեռագրերը, որոնք համարեայ ամենուրէք նոյն կամ նման ընթերցուածներ են տալիս: Այս խմբի Գ եւ Ե ձեռագիրները, չնայելով նրանց իրար շատ մօտ լինելուն, միմեանցից չեն արտագրուած: Գ-ն (գրուած 1310 թ. Վանում) պէտք է այդ դէպքում լինէր Ե-ի (գրուած 1569 թ. Բաղէշում) աղբիւրը, սակայն Ե-ն անշուշտ Գ-ից չի արտագրուած, որովհետեւ Ե-ի մէջ կան արտայայտութիւններ, որ չունի Գ-ն, Գ-ն չունի «առաւել զարմանային չարասէրքն» բառերը, իսկ Ե-ն ունի այդ բառերը: Այստեղ էլ պէտք է ենթադրել, որ այդ երկու ձեռագրերի սկզբնօրինակը մէկն է: